CELEX: 32014D0291
Language: lt
Date: 1400198400000
Title: 2014/291/ES: 2014 m. gegužės 16 d. Komisijos įgyvendinimo sprendimas, kuriuo pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių Nyderlandų prašymu jiems suteikiamas leidimas taikyti nukrypti leidžiančią nuostatą (pranešta dokumentu Nr. C(2014) 3103)

20.5.2014   
            
            
               LT
            
            
               Europos Sąjungos oficialusis leidinys
            
            
               L 148/88
            
         KOMISIJOS ĮGYVENDINIMO SPRENDIMAS
   2014 m. gegužės 16 d.
   kuriuo pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių Nyderlandų prašymu jiems suteikiamas leidimas taikyti nukrypti leidžiančią nuostatą
   
      
         (pranešta dokumentu Nr. C(2014) 3103)
      
   
   (Tekstas autentiškas tik olandų kalba)
   
      (2014/291/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 dalies trečią pastraipą,
   kadangi:
   
               (1)
            
            
               jei valstybė narė numato vienam hektarui per metus panaudoti kitokį mėšlo kiekį nei nurodyta Direktyvos 91/676/EEB III priedo 2 dalies antros pastraipos pirmajame sakinyje ir a punkte, šis kiekis turi būti nustatytas toks, kad netrukdytų siekti minėtos direktyvos 1 straipsnyje nustatytų tikslų, ir pagrįstas objektyviais kriterijais, pavyzdžiui, šiuo atveju, ilgu vegetacijos laikotarpiu ir daug azoto įsisavinančiais pasėliais;
            
         
               (2)
            
            
               2005 m. gruodžio 8 d. Komisija priėmė Sprendimą 2005/880/EB (2), kuriuo leido ūkiuose, kurių bent 70 % sudaro ganyklos, tam tikromis sąlygomis naudoti tokį ganomų gyvulių mėšlo kiekį, iš kurio į vieną hektarą per metus patektų ne daugiau kaip 250 kg azoto;
            
         
               (3)
            
            
               2010 m. vasario 5 d. Komisija priėmė Sprendimą 2010/65/ES (3), kuriuo iš dalies keičiamas Sprendimas 2005/880/EB ir iki 2013 m. gruodžio 31 d. pratęsiamas nukrypti leidžiančios nuostatos taikymas;
            
         
               (4)
            
            
               leidimas taikyti nukrypti leidžiančią nuostatą 2012 m. buvo suteiktas 21 752 ūkiams, o tai atitinka 46 % visos žemės ūkio paskirties žemės;
            
         
               (5)
            
            
               2014 m. sausio 22 d. Nyderlandai pateikė Komisijai prašymą atnaujinti nukrypti leidžiančios nuostatos taikymą remiantis Direktyvos 91/676/EEB III priedo 2 skyriaus trečia pastraipa;
            
         
               (6)
            
            
               pagal Direktyvos 91/676/EEB 3 straipsnio 5 dalį Nyderlandai veiksmų programą taiko visoje šalies teritorijoje;
            
         
               (7)
            
            
               Į Nyderlanduose priimtus teisės aktus, kuriais įgyvendinama Direktyva 91/676/EEB, įtraukti tiek azoto, tiek fosfatų naudojimo standartai;
            
         
               (8)
            
            
               Nyderlandų pateiktų 2008–2011 m. laikotarpio ataskaitų duomenys rodė, kad kiaulių skaičius padidėjo 7 %, o naminių paukščių – 8 % palyginti su 2004–2007 m. laikotarpiu. Galvijų, avių ir ožkų skaičius liko toks pat. Kompetentingos Nyderlandų institucijos nustatė kiaulių ir naminių paukščių skaičiaus apribojimus kartu su įsipareigojimu, kad gaminant mėšlą azoto ir fosforo kiekis neviršys 2002 m. lygio. Be to, kompetentingos Nyderlandų institucijos užtikrina, kad nuo 2015 m. sausio mėn. bus perdirbama atitinkama iš pieno sektoriaus gauto mėšlo pertekliaus dalis. Šios priemonės būtinos siekiant užtikrinti, kad dėl dabar taikomos nukrypti leidžiančios nuostatos nebūtų imta tręšti intensyviau;
            
         
               (9)
            
            
               2008–2011 m. laikotarpiu panaudota 344 tūkstančiai tonų gyvulių mėšle esančio azoto – šiek tiek mažiau palyginti su 2004–2007 m. Azoto cheminių trąšų naudojimas 2008–2011 m. laikotarpiu sumažėjo maždaug 18 % palyginti su 2004–2007 m. Fosforo perteklius 2008–2011 m. laikotarpiu sudarė 16 tūkstančių tonų ir, palyginti su 2004–2007 m., sumažėjo 51 %;
            
         
               (10)
            
            
               Nyderlandų klimatas, kuriam būdingas tolygus metinių kritulių pasiskirstymas per visus metus ir palyginti maži metinės temperatūros svyravimai, yra palankus ilgam žolės vegetacijos sezonui (250 dienų per metus);
            
         
               (11)
            
            
               Nyderlandų valdžios institucijų pateikta informacija, atsižvelgiant į Sprendimu 2010/65/ES suteiktą leidimą taikyti nukrypti leidžiančią nuostatą, rodo, kad dėl šios nukrypti leidžiančios nuostatos vandens kokybė nepablogėjo. Valstybių narių 2008–2011 m. laikotarpio ataskaitomis paremta Komisijos ataskaita Tarybai ir Europos Parlamentui dėl Direktyvos 91/676/EEB dėl vandenų apsaugos nuo taršos nitratais iš žemės ūkio šaltinių įgyvendinimo, rodo, kad maždaug 88 % Nyderlandų požeminio vandens stebėsenos stočių vidutinė nitratų koncentracija yra mažesnė kaip 50 mg/l, o 79 % stebėsenos stočių – mažesnė kaip 25 mg/l. Stebėsenos duomenys rodo, kad nitratų koncentracija požeminiame vandenyje mažėja palyginti su ankstesniu ataskaitiniu laikotarpiu (2004–2007). 98 % paviršinio vandens stebėsenos stočių vidutinė nitratų koncentracija yra mažesnė kaip 50 mg/l, o 92 % stebėsenos stočių – mažesnė kaip 25 mg/l. Daugumoje paviršinio vandens stebėsenos vietų matyti, kad nitratų koncentracija yra pastovi arba mažėja. Metinis azoto ir fosforo perteklius dirvožemyje sumažėjo daugiausia dėl to, kad nuolat mažinant azoto ir fosforo naudojimo normas Nyderlandų veiksmų programose, sunaudojami mažesni mėšlo ir mineralinių trąšų kiekiai. 2008–2011 ataskaitiniu laikotarpiu visi gėlieji ir tarpiniai vandenys buvo klasifikuojami kaip eutrofiniai arba hipertrofiniai;
            
         
               (12)
            
            
               Komisijos nuomone, leidimo taikyti nukrypti leidžiančią nuostatą suteikimo sąlygos turi būti pakeistos remiantis 2014 m. sausio 22 d. pateikto Nyderlandų prašymo nagrinėjimu ir veiksmų programos svarstymu, informacija apie vandens kokybę ir patirtimi, įgyta po to, kai Sprendimu 2010/65/ES buvo suteiktas leidimas taikyti nukrypti leidžiančią nuostatą, bei kitų valstybių narių patirtimi taikant nukrypti leidžiančias nuostatas. Todėl, Komisijos nuomone, ganomų gyvulių mėšlo kiekis, atitinkantis 230 kg azoto vienam hektarui per metus, gali būti leidžiamas ūkiuose, kurių bent 80 % sudaro ganyklos smėlingose ir lioso dirvose pietų ir centrinėje dalyje, kaip apibrėžta veiksmų programoje, o 250 kg azoto vienam hektarui per metus gali būti leidžiama tik ūkiuose, kurių bent 80 % sudaro ganyklos kitose dirvose. Komisijos nuomone, tai netrukdys siekti Direktyvoje 91/676/EEB nurodytų tikslų, jeigu bus laikomasi tam tikrų griežtų sąlygų;
            
         
               (13)
            
            
               šios sąlygos – tai tręšimo planų sudarymas kiekvienam ūkiui, trąšų naudojimo registravimas tręšimo registracijos knygose, reguliari dirvožemio analizė, žaliosios dangos išlaikymas per žiemą nuėmus kukurūzų derlių, specialios nuostatos dėl ganyklų suarimo, mėšlo nenaudojimas prieš suariant ganyklą, tręšimo reguliavimas atsižvelgiant į ankštinių augalų pasėlių dalį, fosfato iš cheminių trąšų nenaudojimas ir kontrolės sugriežtinimas. Šiomis sąlygomis siekiama užtikrinti, kad būtų tręšiama atsižvelgiant į augalų reikmes, ir mažinamas į vandenį patenkančio azoto ir fosforo kiekis bei neleidžiama jam ten patekti;
            
         
               (14)
            
            
               iš Nyderlandų pateiktos informacijos matyti, kad ganomų gyvulių mėšlo kiekis, atitinkantis 230 kg azoto vienam hektarui per metus ūkiuose, kurių bent 80 % sudaro ganyklos smėlingose ir lioso dirvose pietų ir centrinėje dalyje, kaip apibrėžta veiksmų programoje, ir 250 kg azoto vienam hektarui per metus ūkiuose, kurių bent 80 % sudaro ganyklos kitose dirvose, yra pagrįstas objektyviais kriterijais – dideliu bendru kritulių kiekiu, ilgu vegetacijos laikotarpiu ir dideliu kiekiu žolės, įsisavinančios daug azoto;
            
         
               (15)
            
            
               šiame sprendime numatytos priemonės atitinka Direktyvos 91/676/EEB 9 straipsniu įkurto Nitratų komiteto nuomonę;
            
         
               (16)
            
            
               2000 m. spalio 23 d. Europos Parlamento ir Tarybos direktyvoje 2000/60/EB, kuria nustatomi Bendrijos veiksmų vandens politikos srityje pagrindai (4), numatytas visapusiškas tarpvalstybinis vandens apsaugos metodas, sudarytas pagal upių baseinų rajonus (UBR), kurio tikslas – iki 2015 m. pasiekti gerą Europos vandens telkinių būklę. Maisto medžiagų mažinimas yra neatskiriama to tikslo dalis. Šiuo sprendimu leidžiant taikyti nukrypti leidžiančią nuostatą nepažeidžiamos Direktyvos 2000/60/EB nuostatos ir neatmetama galimybė, kad gali prireikti papildomų priemonių siekiant įvykdyti su ja susijusius įpareigojimus;
            
         
               (17)
            
            
               2007 m. kovo 14 d. Europos Parlamento ir Tarybos direktyva 2007/2/EB, sukuriančia Europos bendrijos erdvinės informacijos infrastruktūrą (INSPIRE) (5), nustatomos bendrosios taisyklės, kuriomis siekiama sukurti Europos bendrijos erdvinės informacijos infrastruktūrą, skirtą Bendrijos aplinkos politikai ir kitoms politikos kryptims ar veiklai, galinčiai turėti įtakos aplinkai. Jei taikytina, erdvinė informacija, surinkta taikant šią nukrypti leidžiančią nuostatą, turėtų atitikti toje direktyvoje nustatytas nuostatas. Siekiant sumažinti administracinę naštą ir pagerinti duomenų nuoseklumą, Nyderlandai, rinkdami reikiamus duomenis pagal šią nukrypti leidžiančią nuostatą, turėtų prireikus naudotis informacija, gauta iš integruotos administravimo ir kontrolės sistemos, sukurtos pagal 2013 m. gruodžio 17 d. Europos Parlamento ir Tarybos reglamento (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (6), V antraštinės dalies II skyrių,
            
         PRIĖMĖ ŠĮ SPRENDIMĄ:
   1 straipsnis
   Remiantis 2014 m. sausio 22 d. raštu Komisijai pateiktu Nyderlandų prašymu leisti nustatyti didesnį ganomų gyvulių mėšlo, kasmet naudojamo žemei tręšti, kiekį nei nurodyta Direktyvos 91/676/EEB III priedo 2 dalies a punkte, jiems suteikiamas leidimas taikyti nukrypti leidžiančią nuostatą, laikantis šiame sprendime nustatytų sąlygų.
   2 straipsnis
   Apibrėžtys
   Šiame sprendime vartojamų terminų apibrėžtys:
   1.   ganyklinis ūkis – bet koks ūkis, kurio ne mažiau kaip 80 % ploto, tinkamo tręšti mėšlu, sudaro ganyklos;
   2.   ganomi gyvuliai – galvijai (išskyrus veršelius), avys, ožkos ir arkliai, asilai, elniai ir buivolai;
   3.   žemės ūkio naudmenos – plotas, kurį ūkininkas valdo, nuomoja ar tvarko pagal kita individualią rašytinę sutartį, suteikiančią ūkininkui tiesioginę atsakomybę už tvarkymą;
   4.   ganykla – nuolatinė ganykla arba laikina ganykla, kurioje žolė auga mažiau kaip penkerius metus.
   3 straipsnis
   Taikymo sritis
   Šis sprendimas taikomas pavieniams ganykliniams ūkiams, kuriems taikomos 4, 5 ir 6 straipsniuose nustatytos sąlygos.
   4 straipsnis
   Kasmetinė paraiška ir įsipareigojimas
   1.   Ūkininkai, norintys pasinaudoti šiame sprendime numatyta nukrypti leidžiančia nuostata, kompetentingoms institucijoms kasmet teikia paraišką.
   2.   Teikdami 1 dalyje nurodytą kasmetinę paraišką, jie raštu įsipareigoja vykdyti 5 ir 6 straipsniuose nustatytas sąlygas.
   5 straipsnis
   Mėšlo ir kitų trąšų naudojimas
   1.   Laikantis šio straipsnio 2–9 dalyse nustatytų sąlygų, ganomų gyvulių mėšlo kiekis, kuris kiekvienais metais naudojamas žemei tręšti ganykliniuose ūkiuose, įskaitant pačių gyvulių paliekamą mėšlą, neviršija mėšlo kiekio, iš kurio į vieną hektarą per metus patenka 230 kg azoto ūkiuose, kurių bent 80 % sudaro ganyklos smėlingose ir lioso dirvose pietų ir centrinėje dalyje, kaip apibrėžta veiksmų programoje, ir – 250 kg azoto į vieną hektarą per metus ūkiuose, kurių bent 80 % sudaro ganyklos kitose dirvose.
   2.   Bendras į dirvožemį patenkančio azoto ir fosfatų kiekis atitinka konkretaus pasėlio maisto medžiagų poreikį, įskaitant gaunamas iš dirvožemio. Bendras į dirvožemį patenkančio azoto ir fosfatų kiekis neviršija veiksmų programoje nustatytų didžiausių taikomų normų.
   3.   Ūkiuose, kuriems taikoma nukrypti leidžianti nuostata pagal šį sprendimą, neleidžiama naudoti fosfatų iš cheminių trąšų.
   4.   Kiekviename ūkyje sudaromas tręšimo planas, kuriame apibūdinama žemės ūkio naudmenų sėjomaina ir planuojamas mėšlo bei kitų azoto ir fosfatinių trąšų naudojimas. Šis planas ūkyje sudaromas kiekvienais kalendoriniais metais ne vėliau kaip iki birželio mėn. pirmaisiais metais ir vasario mėn. vėlesniais metais.
   5.   Tręšimo plane nurodoma:
   
               a)
            
            
               gyvulių skaičius, laikymo ir saugojimo sistemos apibūdinimas, taip pat mėšlo saugyklos talpa;
            
         
               b)
            
            
               apskaičiuotas azoto ir fosforo kiekis ūkyje pagamintame mėšle (atmetus laikymo ir saugojimo metu patirtus nuostolius);
            
         
               c)
            
            
               sėjomainos planas, kuriame turi būti nurodyti atskirų laukų su žole ir laukų su kitais pasėliais plotai, įskaitant scheminį žemėlapį, kuriame nurodomas atskirų laukų išdėstymas;
            
         
               d)
            
            
               numatomas pasėliams reikalingas azoto ir fosforo kiekis;
            
         
               e)
            
            
               rangovams tiekiamo, žemės ūkio naudmenoms nenaudojamo mėšlo kiekis ir tipas;
            
         
               f)
            
            
               žemės ūkio naudmenoms naudojamo importuoto mėšlo kiekis;
            
         
               g)
            
            
               apskaičiuota azoto dalis, susidaranti mineralizacijos metu iš organinės medžiagos, ankštinių augalų ir atmosferinių iškritų, ir azoto kiekis dirvožemyje tuo metu, kai augalai ima jį pastebimai naudoti;
            
         
               h)
            
            
               azoto ir fosforo kiekis, patenkantis į kiekvieną lauką patręšus jį mėšlu (kai ūkio sklypai pagal pasėlius ir dirvožemio tipą yra vienarūšiai);
            
         
               i)
            
            
               azoto naudojimas kiekviename lauke su cheminėmis ir kitokiomis trąšomis;
            
         
               j)
            
            
               apskaičiavimai siekiant įvertinti atitiktį azoto ir fosforo naudojimo standartams.
            
         Pasikeitus ūkininkavimo metodams, planai persvarstomi ne vėliau kaip per septynias dienas, siekiant užtikrinti, kad jie atitiktų iš tikrųjų taikomus ūkininkavimo metodus.
   6.   Tręšimo registracijos knyga vedama kiekviename ūkyje. Kiekvienais kalendoriniais metais ji pateikiama kompetentingai institucijai.
   7.   Tręšimo registracijos knygoje nurodoma:
   
               a)
            
            
               pasėlių plotai;
            
         
               b)
            
            
               gyvulių skaičius ir rūšis;
            
         
               c)
            
            
               vieno gyvulio pagaminamas mėšlas;
            
         
               d)
            
            
               ūkio importuojamų trąšų kiekis;
            
         
               e)
            
            
               iš ūkio išvežamo mėšlo kiekis ir jo gavėjas.
            
         8.   Kiekvieno ganyklinio ūkio, kuriam taikoma individuali nukrypti leidžianti nuostata, ūkininkas sutinka, kad jo trąšų naudojimas ir tręšimo registracijos knyga gali būti patikrinti.
   9.   Dirvožemio azoto ir fosforo analizė atliekama reguliariai mažiausiai kas ketverius metus kiekviename vienarūšiame ūkio, kuriam taikoma individuali nukrypti leidžianti nuostata, plote, atsižvelgiant į sėjomainą ir dirvožemio ypatybes.
   Kiekviename vienarūšiame ūkio plote suarus pievas atliekama mineralinio azoto ir jo parametrų analizė siekiant įvertinti azoto, susidariusio mineralizacijos metu iš organinės medžiagos, dalį.
   Penkių hektarų žemės plote reikalaujama atlikti ne mažiau kaip vieną analizę, nurodytą pirmoje ir antroje pastraipose.
   10.   Mėšlu netręšiama rudenį prieš žolės sėją.
   6 straipsnis.
   Dirvos danga
   1.   Ūkininkai, kuriems taikoma individuali nukrypti leidžianti nuostata pagal šį sprendimą, 80 % ar didesniame mėšlu tręšiamame savo ūkių plote augina žolę.
   2.   Ūkininkai, kuriems taikoma individuali nukrypti leidžianti nuostata pagal šį sprendimą, imasi šių priemonių:
   
               a)
            
            
               smėlingoje dirvoje ir lioso dirvoje po kukurūzų auginimo sėjama žolė arba kiti augalai, kad būtų išsaugota dirvožemio danga žiemą siekiant sumažinti dirvožemio išplovimo potencialą;
            
         
               b)
            
            
               tarpiniai pasėliai nesuariami iki vasario 1 d. siekiant užtikrinti ilgalaikę ariamo ploto augalinę dangą, kad būtų atstatyti rudeniniai podirvio nitratų nuostoliai ir apriboti žiemos nuostoliai;
            
         
               c)
            
            
               ganyklos smėlingoje dirvoje ir lioso dirvoje suariamos pavasarį;
            
         
               d)
            
            
               suarus ganyklas bet kokios rūšies dirvoje, iškart sodinami daug azoto įsisavinantys pasėliai, o dirva tręšiama remiantis dirvožemio mineralinio azoto ir kitų parametrų analize, kuri sudaro atskaitos tašką nustatant azoto, išsiskiriančio mineralizacijos metu iš dirvožemio organinės medžiagos, kiekį;
            
         
               e)
            
            
               jei pasėlių sėjomaina apima ankštinius ar kitus atmosferos azotą kaupiančius augalus, trąšų naudojimas atitinkamai mažinamas.
            
         3.   Nukrypstant nuo c punkto ganyklas galima suarti rudenį, jei sodinami gėlių svogūnėliai.
   7 straipsnis
   Mėšlo gamybai taikomos priemonės
   Nacionalinės Nyderlandų institucijos užtikrina, kad gaminant mėšlą azoto ir fosforo kiekis šalies mastu neviršys 2002 m. lygio. Tai reiškia, kad gamybos teisės kiaulių ir naminių paukščių atveju išlieka šiuo sprendimu suteikto leidimo taikyti nukrypti leidžiančią nuostatą taikymo laikotarpiu.
   Be to, kompetentingos Nyderlandų institucijos užtikrina, kad nuo 2015 m. sausio mėn. bus perdirbama atitinkama iš pieno sektoriaus gauto mėšlo pertekliaus dalis.
   8 straipsnis
   Stebėsena
   1.   Kompetentinga institucija sudaro ir kasmet atnaujina žemėlapius, kuriuose nurodomos kiekvienos savivaldybės ganyklinių ūkių, gyvulių skaičiaus ir žemės ūkio paskirties žemės, kuriai taikoma individuali nukrypti leidžianti nuostata, procentinės dalys.
   2.   Nukrypti leidžiančios nuostatos taikymo vietų priežiūrai sukuriamas ir išlaikomas stebėsenos tinklas, skirtas dirvožemio vandens, upelių ir paviršinio sluoksnio požeminio vandens mėginių surinkimui.
   3.   Stebėsenos tinkle, apimančiame mažiausiai 300 ūkių, kuriems taikoma individuali nukrypti leidžianti nuostata, reprezentuojami visų tipų dirvožemiai (molinga, durpinga, smėlinga, smėlinga lioso dirva), tręšimo praktika ir sėjomaina. Šio sprendimo taikymo laikotarpiu stebėsenos tinklo sudėtis nekeičiama.
   4.   Tyrime ir tęstinėje maisto medžiagų analizėje pateikiami duomenys apie vietinį žemės naudojimą, pasėlių sėjomainą ir ūkininkavimo metodus ūkiuose, kuriems taikoma individuali nukrypti leidžianti nuostata. Šie duomenys gali būti naudojami atliekant modeliu grindžiamą skaičiavimą, kiek nitratų išplaunama ir kiek fosforo nuteka iš laukų, kuriuose iš ganomų gyvulių mėšlo per metus patenka ne daugiau kaip 230 kg arba 250 kg azoto vienam hektarui.
   5.   Nitratų ir fosforo, esančių vandenyje, ištekančiame iš šaknų zonos ir patenkančiame į požeminio vandens bei paviršinio vandens sistemą, koncentracija nustatoma remiantis stebėsenos tinklui priklausančių ūkių negilaus požeminio vandens, dirvožemio vandens, drenažinio vandens ir upelių stebėjimo duomenimis.
   6.   Smėlingoje dirvoje esančiose žemės ūkio nuotekų surinkimo vietose vykdoma sugriežtinta vandens stebėsena.
   9 straipsnis
   Kontrolė
   1.   Kompetentinga nacionalinė institucija atlieka administracinę visų ūkių, kuriems taikoma individuali nukrypti leidžianti nuostata, kontrolę siekdama nustatyti, ar neviršijamas didžiausias 230 kg ar 250 kg azoto iš ganomų gyvulių mėšlo kiekis per metus vienam hektarui ūkiuose, kurių bent 80 % sudaro ganyklos, ir ar laikomasi bendro azoto ir fosfatų naudojimo standartų bei žemės naudojimo sąlygų. Jei nacionalinių institucijų atliktos kontrolės metu paaiškėja, kad 5 ir 6 straipsniuose numatytos sąlygos nevykdomos, apie tai informuojamas paraiškos teikėjas. Tokiu atveju paraiška laikoma atmesta.
   2.   Atsižvelgiant į ankstesnių metų kontrolės rezultatus, Direktyvos 91/676/EEB įgyvendinimo teisės aktų bendrosios atsitiktinės kontrolės rezultatus ir bet kokią informaciją, kuri galėtų rodyti neatitiktį, parengiama rizikos analize pagrįsta, tinkamu dažnumu atliekamų patikrinimų programa.
   Administraciniai patikrinimai dėl žemės naudojimo, gyvulių skaičiaus ir mėšlo gamybos vykdomi bent 5 % ūkių, kuriems taikoma individuali nukrypti leidžianti nuostata.
   Siekiant nustatyti ar laikomasi šio sprendimo 5 ir 6 straipsniuose nustatytų sąlygų, patikrinimai vietoje vykdomi bent 7 % ūkių, kuriems taikoma individuali nukrypti leidžianti nuostata pagal šį sprendimą.
   3.   Kompetentingoms institucijoms suteikiami įgaliojimai ir priemonės, reikalingos patikrinti, ar laikomasi pagal šį sprendimą suteikto leidimo taikyti nukrypti leidžiančią nuostatą.
   10 straipsnis
   Atskaitomybė
   1.   Kiekvienais metais iki kovo mėn. kompetentingos institucijos Komisijai teikia ataskaitą, kurioje yra ši informacija:
   
               a)
            
            
               duomenys, susiję su tręšimu visuose ūkiuose, kuriems taikoma individuali nukrypti leidžianti nuostata, įskaitant informaciją apie derlių ir dirvožemio tipus;
            
         
               b)
            
            
               kiekvienos kategorijos gyvulių skaičiaus tendencijos Nyderlanduose ir ūkiuose, kuriems taikoma nukrypti leidžianti nuostata;
            
         
               c)
            
            
               nacionalinės mėšlo gamybos tendencijos atsižvelgiant į mėšle esantį azotą ir fosfatus;
            
         
               d)
            
            
               kontrolės rezultatų santrauka atsižvelgiant į kiaulių ir naminių paukščių mėšlo išskyrimo koeficientą šalies mastu;
            
         
               e)
            
            
               pagal 8 straipsnio 1 dalį – žemėlapiai, kuriuose nurodomos kiekvienos savivaldybės ūkių, gyvulių skaičiaus ir žemės ūkio paskirties žemės, kuriai taikoma individuali nukrypti leidžianti nuostata, procentinės dalys;
            
         
               f)
            
            
               vandens stebėsenos rezultatai, įskaitant informaciją tiek apie požeminio ir paviršinio vandens kokybės tendencijas, tiek apie nukrypti leidžiančios nuostatos taikymo poveikį vandens kokybei;
            
         
               g)
            
            
               pagal 8 straipsnio 5 dalį – informacija apie nitratų ir fosforo koncentraciją vandenyje, ištekančiame iš šaknų zonos ir patenkančiame į požeminio vandens bei paviršinio vandens sistemą, ir pagal 8 straipsnio 6 dalį – rezultatai, gauti taikant sugriežtintą vandens stebėseną smėlingoje dirvoje esančiose žemės ūkio nuotekų surinkimo vietose;
            
         
               h)
            
            
               pagal 8 straipsnio 4 dalį – vietinio žemės naudojimo, pasėlių sėjomainos ir ūkininkavimo metodų tyrimų rezultatai bei modeliu grindžiamo skaičiavimo, kiek nitratų ir fosforo nuteka iš ūkių, kuriems taikoma individuali nukrypti leidžianti nuostata, rezultatai;
            
         
               i)
            
            
               nukrypti leidžiančios nuostatos sąlygų laikymosi vertinimas, grindžiamas ūkio kontrole ir informacija apie sąlygų neatitinkančius ūkius, remiantis 9 straipsnyje nurodytos administracinės kontrolės ir patikrinimų vietoje rezultatais.
            
         2.   Ataskaitoje pateikiami erdviniai duomenys, jei taikytina, atitinka Direktyvos 2007/2/EB nuostatas. Rinkdami reikiamus duomenis, Nyderlandai naudojasi, jei taikytina, informacija, gauta iš integruotos administravimo ir kontrolės sistemos, sukurtos pagal Reglamento (ES) Nr. 1306/2013 II skyriaus V antraštinę dalį.
   11 straipsnis
   Taikymas
   Šis sprendimas galioja iki 2017 m. gruodžio 31 d.
   12 straipsnis
   Šis sprendimas yra skirtas Nyderlandų Karalystei.
   
      Priimta Briuselyje 2014 m. gegužės 16 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 375, 1991 12 31, p. 1.
   
      (2)  OL L 324, 2005 12 10, p. 89.
   
      (3)  OL L 35, 2010 2 6, p. 18.
   
      (4)  OL L 327, 2000 12 22, p. 1.
   
      (5)  OL L 108, 2007 4 25, p. 1.
   
      (6)  OL L 347, 2013 12 20, p. 549.